ཡང་སྐབས་འདིའི་དབྱི་བའི་རྣམ་འགྱུར་ཞེས་པའི་དབྱི་བ་ནི་བྱ་ཚིག་ཕྱིས་ཀྱི་མ་འོངས་པ་སྟེ།ཡི་གེའི་མགོ་འདོགས་དབྱངས་ལ་སོགས་པ་མིང་གཞི་གང་ཞིག་ལས་བསུབས་པའམ་དོར་པ་ལ་གོ་དགོས་པ་འདྲ་ཞིང་།ཐོན་མི་སམ་བྷོ་ཊའི་སུམ་ཅུ་བའི་རྩ་བར།ཨཱ་ལི་ཕྱིས་ནས་གཉིས་པ་སྦྱར།།ཞེས་པ་དང།ལ་དོན་སུ་ལ་ཨུ་ཕྱིས་ནས།།ཞེས་པ་དག་ལ་བསམ་ན་ལྷག་ཏུ་ངོ་འཕྲོད་སླ་བར་སྙམ།རྣམ་འགྱུར་ཞེས་པ་ནི་མིང་གཞི་གང་ཞིག་ལས་དབྱངས་དང་མགོ་འདོགས་ཕྱིས་ཏེ་ཡི་གེའི་གཟུགས་འགྱུར་བ་སྟེ།དཔེར་ན།ལ་དོན་སུ་ལ་ཨུ་ཕྱིས་ནས།།དེ་ལ་གསུམ་པའི་དང་པོ་སྦྱར།།དེ་ལ་ཨཱ་ལི་གསུམ་པ་སྦྱར།།ཞེས་པའི་སྐབས་ཀྱི་སྟེ་ཞེས་པའི་ཕྲད་གྲུབ་ཚུལ་དེ་ལས་དབྱི་བ་དང་རྣམ་འགྱུར་གཉི་ག་མཚོན་ཐུབ་པ་ལྟ་བུའོ།།